|  |
| --- |
|  |
| REPUBLIKA HRVATSKA |
| PRIMORSKO-GORANSKA ŽUPANIJA |
| GRAD OPATIJA |
|  |



**Obrazloženje**

**Prijedlog izmjena i dopuna Odluke o socijalnoj skrbi i zdravstvenoj zaštiti**

Važeća Odluka o socijalnoj skrbi i zdravstvenoj zaštiti (u daljnjem tekstu: Odluka) na snazi je od ožujka 2014.godine, a u prosincu 2015. izvršene su izmjene i dopune Odluke. Podsjećamo da je Odluka akt koji odredbama prati Socijalni i zdravstveni program Grada.

**Predložene izmjene i dopune sastavljene su na osnovi smjernica Gradonačelnika**, uvažavajući postojeća rješenja vezana uz način ostvarivanja prava i oblika pomoći i to posebice u pogledu mjera pronatalitetne politike te mjera usmjerenih na poboljšanje socijalnog statusa umirovljenika.

Tako se ovim prijedlogom predviđa **povećanje naknade za novorođeno dijete koja bi sada za svako dijete iznosila 10.000 kn**, a isplaćivala bi se, kao i do sada, jednokratno. Uvjeti za ostvarivanje ovog prava mijenjaju se na način da jedan roditelj mora imati prebivalište na području Grada Opatije minimalno 2 godine u kontinuitetu.

Financijskim planom je za promicanje nataliteta osigurano 470.000 kn, a do kraja svibnja potrošeno je 136.000 kn. Od toga, za obitelji sa 4. i više djece isplaćeno je 18.500 kn (pomoći za 3 obitelji), a ostala utrošena sredstva odnose se na pomoći za novorođenu djecu i to;

|  |  |  |  |
| --- | --- | --- | --- |
| Broj djece | Visina naknade | Broj isplaćenih naknada | ukupno |
| 1.dijete | 4.000 | 18 | 72.000 |
| 2.dijete | 5.500 | 7 | 38.500 |
| 3. i svako sljedeće dijete | 7.000 | 1 | 7.000 |
| sveukupno |  | 26 | 117.500  |

U istom razdoblju prošle godine isplaćeno je čak 44 naknade.

Pregled isplaćenih naknada po godinama;

|  |  |  |
| --- | --- | --- |
| godina | Broj isplaćenih naknada | Pomoći za obitelji s 4 i više djece |
| 2014 | 81 |  |
| 2015 | 81 |  |
| 2016 | 98 | 2 |
| 2017 (prvih 6 mjeseci) | 26 | 3 |

Pravo na naknadu u predloženom iznosu ostvarit će sva djeca rođena nakon stupanja na snagu ove Odluke, dok se za djecu rođenu prije stupanja na snagu ove odluke primjenjuje trenutno važeća Odluka o socijalnoj skrbi i zdravstvenoj zaštiti.

Način ostvarivanja prava ostao bi nepromijenjen što znaači da se pravo na pomoć ostvaruje podnošenjem zahtjeva u roku od 90 dana od dana rođenja djeteta.

Odluka predviđa i dodatne mjere za poticanje nataliteta kroz **osiguravanje besplatnih udžbenika za učenike osnovne škole**. Način ostvarivanja ovog oblika pomoći propisivat će se odlukom gradonačelnika za svaku školsku godinu. Podsjećamo da će se, po najavama, kompletni udžbenici mijenjati sljedeće školske godine. Za školsku godinu 2017/18. roditeljima bi se olakšala nabava udžbenika kroz financijsku potporu, a u visini cijene kompleta udžbenika i radnih bilježnica za obvezne udžbenike. Ovo pravo odnosi se na djecu koju redovito pohađaju osnovnu školu ne samo u Opatiji nego i ostalim jedinicama lokalne samouprave s prebivalištem na području Grada Opatije.

Grad Opatija je prijatelj djece te se kroz brojne programe i projekte u društvenim djelatnostima osigurava značajan nad standard.

Drugi dio izmjena Odluke odnosi se na **proširenje prava za umirovljenike i to za one s mirovinama do 3.000 kn**.

Naime, za umirovljenike s mirovinama do 3.000 kn predlaže se dodjela pomoći dva puta godišnje u ukupnom iznosu od 1.000 kn ( 2 x 500 kn ).

**Za ovu kategoriju umirovljenika predlaže se i pomoć za financiranje dopunskog zdravstvenog osiguranja u ukupnom iznosu od 840 kn godišnje**.

Rokovi za podnošenje zahtjeva za ostvarenje navedenih pomoći usklađen je s ostalim oblicima pomoći namijenjenima umirovljenicima.

Ovi oblici pomoći počeli bi se primjenjivati od 01.siječnja 2018.godine.

Vezano uz financijske učinke ovog prijedloga ističemo da će u Proračunu za 2017.godinu biti nužno osigurati dodatnih 500.000 kn za provedbu mjere pronatalitetne politike – sufinanciranje nabavke udžbenika. Što se tiče mjere povećanja naknade za novorođenu djecu, uzimajući u obzir broj djece koja su u prvih 6 mjeseci ostvarila pravo na naknadu, planirana sredstva za ovu namjenu neće se povećavati. Ukoliko do kraja godine ne bude dovoljno sredstava za isplatu svih pristiglih zahtjeva (trenutna sredstva dostatna su za isplatu 35 naknada) koji zadovoljavaju propisane uvjete, isti će se rješavati početkom sljedeće godine odnosno isplatit će se na teret 2018.godine.

Financijski učinak odluke koji se odnosi na pomoć umirovljenicima sa mirovinom do 3.000 kuna utvrditi će se po prikupljenima podacima od strane nadležnih tijela pri izradi Proračuna za 2018.godinu u kojoj počinje i primjena ove mjere.

Na temelju članka 117. Zakona o socijalnoj skrbi ( “Narodne novine”, broj 157/13.) i članka 29.Statuta Grada Opatije ( “Službene novine” Primorsko-goranske županije broj 25/09, 30/09-ispravak, 7/13), Gradsko vijeće Grada Opatije na sjednici održanoj dana \_\_\_\_\_\_\_\_\_\_2017.godine donosi

# O D L U K U

**o izmjenama i dopunama Odluke socijalnoj skrbi i zdravstvenoj zaštiti**

Članak 1.

1) U Odluci o socijalnoj skrbi i zdravstvenoj zaštiti (Službene novine PGŽ broj 8/14, 7/15) (u daljnjem tekstu: Odluka) članak 19. Odluke mijenja se i glasi;

„ 1) Jednokratna novčana pomoć odobrava se za novorođeno dijete u visini od 10.000 kn.

2) Pomoć iz stavka 1.moguće je ostvariti ukoliko su ispunjeni sljedeći uvjeti:

- da se zahtjev podnese najkasnije u roku od 90 dana od dana rođenja djeteta,

- da podnositelj zahtjeva (roditelj/skrbnik) u trenutku u trenutku podnošenja zahtjeva ima prijavljeno prebivalište na području Grada Opatije minimalno dvije godine u kontinuitetu i

- da dijete od rođenja ima prijavljeno prebivalište na području Grada Opatije.“

Članak 2.

1) Iza članka 19a. Odluke dodaje se članak 19b. koji glasi:

„1) Učenicima osnovnoškolskog uzrasta osiguravaju se udžbenici i radne bilježnice za obvezne predmete.

2) Način ostvarivanja prava i obveza korisnika iz stavka 1. ovog članka propisivat će se odlukom gradonačelnika za svaku školsku godinu.“

Članak 3.

1) Iza članka 25. Odluke dodaje se članak 25a. koji glasi:

„ 1) Pomoć za umirovljenike ostvaruje korisnik s mirovinom do 3.000 kn, koji ne ostvaruje pravo iz članka 25. Odluke.

 2) U mjesečni iznos mirovine uračunava se i mirovina koja se ostvaruje po međunarodnom ugovoru te zaštitni dodatak.

3) Zahtjevi za pomoć u tekućoj godini, podnose se do kraja veljače.

4) Pomoć umirovljenicima iznosi 1.000 kn godišnje, a doznačuje se 2 puta godišnje; u ožujku i prosincu.“

Članak 4.

1) Iza članka 25.a Odluke dodaje se članak 25b. koji glasi:

„ 1) Pomoć za financiranje dopunskog zdravstvenog osiguranja ostvaruje korisnik s mirovinom do 3.000 kn i ugovorenom policom dopunskog zdravstvenog osiguranja u iznosu od 840,00 kn godišnje

2) U mjesečni iznos mirovine uračunava se i mirovina koja se ostvaruje po međunarodnom ugovoru te zaštitni dodatak.

3) Zahtjevi za pomoć iz stavka 1. podnose se do kraja studenog tekuće godine, a isplaćuju se do kraja mjeseca prosinca tekuće godine.

Članak 5.

1) Ova Odluka stupa na snagu osmog dana od dana objave u “Službenim novinama” Primorsko-goranske županije.

2) Za djecu rođenu prije stupanja na snagu ove Odluke primjenjuju se odredbe Odluke o socijalnoj skrbi i zdravstvenoj zaštiti (Službene novine PGŽ broj 8/14, 7/15).

3) Pomoć iz članka 19b., stavak 1. za školsku godinu 2017/18. ostvarit će se kroz financijsku potporu roditeljima, do visine cijene kompleta udžbenika i radnih bilježnica za obvezne predmete.

4) Pomoći iz članka 25a. i članka 25b. primjenjuju se od 1.siječnja 2018.godine.

**PREGLED ODREDBI KOJE SE MIJENJAJU ILI DOPUNJUJU**

Članak 19.

Jednokratna novčana pomoć odobrava se za novorođeno dijete i to;

- za 1.dijete u visini od 4.000 kn,

- za 2.dijete u visini od 5.500 kn, a

- za svako sljedeće dijete u visini od 7.000 kn.

Pomoć iz stavka 1.moguće je ostvariti ukoliko se ispunjeni sljedeći uvjeti:

- da se zahtjev podnese najkasnije u roku od 90 dana od dana rođenja djeteta

- da podnositelj zahtjeva (roditelj/skrbnik) u trenutku rođenja djeteta te u trenutku podnošenja zahtjeva ima prebivalište na području Grada Opatije

- da dijete u trenutku podnošenja zahtjeva ima prijavljeno prebivalište na području Grada Opatije.